/* KOM/2010/0619 lopull. - NLE 2010/0304 */ Ehdotus: NEUVOSTON PÄÄTÖS AKT–EY-ministerineuvostossa hyväksyttävästä Euroopan unionin kannasta Päiväntasaajan Guinean asemaan tarkistetussa AKT–EY-kumppanuussopimuksessa





[pic] | EUROOPAN KOMISSIO | Bryssel 5.11.2010 KOM(2010) 619 lopullinen 2010/0304 (NLE) Ehdotus: NEUVOSTON PÄÄTÖS AKT–EY-ministerineuvostossa hyväksyttävästä Euroopan unionin kannasta Päiväntasaajan Guinean asemaan tarkistetussa AKT–EY-kumppanuussopimuksessa PERUSTELUT Päiväntasaajan Guinea on alusta asti ollut Afrikan, Karibian ja Tyynenmeren (AKT) valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa (Beninissä) 23. kesäkuuta 2000 allekirjoitetun kumppanuussopimuksen, jäljempänä ’AKT–EY-kumppanuussopimus’, sopimuspuoli. Päiväntasaajan Guinea allekirjoitti yhdessä muiden AKT-maiden kanssa 25. kesäkuuta 2005 Luxemburgissa sopimuksen, jolla muutettiin AKT–EY-kumppanuussopimusta, jäljempänä ’tarkistettu AKT–EY-kumppanuussopimus’. Tarkistettu AKT–EY-kumppanuussopimus tuli sen 93 artiklan 3 kohdan mukaisesti voimaan 1. heinäkuuta 2008 sen jälkeen, kun EU ja sen jäsenvaltiot sekä kaksi kolmasosaa AKT-maista oli ratifioinut sen. Sopimuksen 93 artiklan 4 kohdan mukaan sopimuksen allekirjoittanut AKT-maa, joka ei ole sopimuksen voimaantulopäivään mennessä saattanut ratifiointimenettelyjä päätökseen, voi tehdä sen ainoastaan voimaantulopäivää seuraavien 12 kuukauden kuluessa. Määräajan umpeuduttua tällaisen allekirjoittajavaltion on noudatettava 94 artiklan mukaista liittymismenettelyä. Päiväntasaajan Guinea talletti 12. syyskuuta 2008 tarkistetun AKT–EY-kumppanuussopimuksen ratifioimiskirjan varaumalla, joka liittyy Kansainvälistä rikostuomioistunta koskevaan 11 artiklan 6 kohtaan. Euroopan unioni ja sen jäsenvaltiot ovat 19. joulukuuta 2008 päivätyllä kirjeellä torjuneet varauman sisältävän ratifioinnin. Näin ollen ratifiointi ei ole pätevä. Päiväntasaajan Guinean presidentti Obiang Nguema ehti ilmoittaa aikeestaan tallettaa tarkistetun AKT–EY-kumppanuussopimuksen ratifioimiskirja ilman varaumia ennen ratifioinnille asetettua määräaikaa eli 30. kesäkuuta 2009, mutta maan parlamentti on sittemmin ilmoittanut juridisista esteistä, joiden vuoksi se ei voi antaa toimeenpanovallan käyttäjälle sen pyytämää valtuutusta ratifioida sopimus ilman varaumia. Parlamentti ei ole käsitellyt asiaa sittemmin. Päiväntasaajan Guinea ilmoitti 21. toukokuuta 2010 päivätyllä ja Euroopan unionin neuvoston pääsihteeristölle osoitetulla ulkoministerinsä, pastori Micha Ondo Bilen allekirjoittamalla kirjeellä, että maa aikoo liittyä tarkistettuun AKT–EY-kumppanuussopimukseen sen 94 artiklan määräysten mukaisesti. Liittymismenettelyn loppuun saattamista odoteltaessa Päiväntasaajan Guinea pyytää tarkkailijan asemaa voidakseen osallistua AKT–EY-kumppanuussopimuksella perustettujen yhteisten toimielinten toimintaan. Tarkkailijan asema olisi myönnettävä, kunnes maan viranomaiset esittävät liittymiskirjan, tai 30. huhtikuuta 2011 asti. Näin ollen on aiheellista vahvistaa unionin myönteinen kanta pyyntöön, joka hyväksytään AKT–EY-ministerineuvoston muodollisella päätöksellä. Euroopan parlamentille tiedotetaan asiasta Euroopan unionin toiminnasta tehdyn sopimuksen 218 artiklan 10 kohdan mukaisesti. Komissio ehdottaa, että neuvosto hyväksyy liitteenä olevan päätösehdotuksen. 2010/0304 (NLE) Ehdotus: NEUVOSTON PÄÄTÖS AKT–EY-ministerineuvostossa hyväksyttävästä Euroopan unionin kannasta Päiväntasaajan Guinean asemaan tarkistetussa AKT–EY-kumppanuussopimuksessa EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä 218 artiklan 9 kohdan kanssa, sekä katsoo seuraavaa: 1. Tarkistettu AKT–EY-kumppanuussopimus tuli voimaan sen 93 artiklan 3 kohdan mukaisesti 1 päivänä heinäkuuta 2008. 2. Tarkistetun AKT–EY-kumppanuussopimuksen 25 päivänä kesäkuuta 2005 allekirjoittanut Päiväntasaajan Guinea on tallettanut varauman sisältävän ratifioimiskirjan, jonka Euroopan unioni ja sen jäsenvaltiot ovat torjuneet. Sopimuksen 93 artiklan 4 kohdan mukaisesti ratifiointi ei näin ollen ole pätevä. 3. Tarkistetun AKT–EY-kumppanuussopimuksen 94 artiklan mukaan valtion tekemä sopimukseen liittymistä koskeva hakemus on esitettävä AKT–EY-ministerineuvostolle sen hyväksyntää varten. 4. Päiväntasaajan Guinea esitti toukokuussa 2010 AKT–EY-kumppanuussopimuksen 94 artiklan mukaisesti hakemuksen sopimukseen liittymiseksi ja pyysi tarkkailijan asemaa, joka mahdollistaisi maan osallistumisen AKT–EY-kumppanuussopimuksella perustettujen yhteisten toimielinten toimintaan siihen asti, kun liittymismenettely on saatu päätökseen. 5. AKT–EY-ministerineuvoston tulisi myöntää Päiväntasaajan Guinealle tarkkailijan asema 30 päivään huhtikuuta 2011 asti, ja maan on toimitettava liittymisasiakirja sopimuksen tallettajille eli Euroopan unionin neuvoston pääsihteeristöön ja AKT-valtioiden sihteeristöön viimeistään kyseisenä päivänä. 6. Kumppanuussopimuksen 15 artiklan 4 kohdan mukaisesti AKT–EY-ministerineuvosto sopi Ouagadougoussa 21 päivänä kesäkuuta 2010 valtuuttavansa suurlähettiläskomitean tekemään asiassa päätöksen. 7. AKT–EY-suurlähettiläskomitean olisi laadittava unionin nimissä hyväksyttävä kanta tähän pyyntöön, ON PÄÄTTÄNYT SEURAAVAA: Ainoa artikla Euroopan unionin kanta AKT–EY-suurlähettiläskomiteassa on hyväksyä liitteenä olevan päätösluonnoksen mukaisesti Päiväntasaajan Guinean pyyntö saada tarkkailijan asema. Tarkkailijan asema on voimassa 30 päivään huhtikuuta 2011. Päiväntasaajan Guinean on talletettava liittymisasiakirja neuvoston pääsihteeristöön ennen kyseistä päivämäärää. Muotoa koskevista muutoksista AKT–EY-ministerineuvoston päätösluonnokseen voidaan sopia ilman, että tämän päätöksen liitettä tarvitsee muuttaa. Tehty Brysselissä [...] päivänä [...]kuuta […]. Neuvoston puolesta Puheenjohtaja LIITE Luonnos: AKT–EY-ministerineuvoston päätös Päiväntasaajan Guinean asemasta tarkistetussa AKT–EY-kumppanuussopimuksessa AKT–EY-MINISTERINEUVOSTO, joka ottaa huomioon Afrikan, Karibian ja Tyynenmeren valtioiden, jäljempänä ’AKT-valtiot’, ryhmän jäsenten sekä Euroopan yhteisön ja sen jäsenvaltioiden välillä Cotonoussa (Beninissä) 23 päivänä kesäkuuta 2000 allekirjoitetun ja Luxemburgissa (Luxemburgin suurherttuakunnassa) 25 päivänä kesäkuuta 2005 tarkistetun kumppanuussopimuksen[1], jäljempänä ’AKT–EY-sopimus’, ja erityisesti sen 15 artiklan 3 ja 4 kohdan, ottaa huomioon AKT–EY-ministerineuvoston työjärjestyksen vahvistamisesta 8 päivänä maaliskuuta 2005 tehdyn AKT–EY-ministerineuvoston päätöksen N:o 1/2005 ja erityisesti sen 8 artiklan 3 kohdan, 8. Tarkistettu AKT–EY-sopimus tuli voimaan sen 93 artiklan 3 kohdan mukaisesti 1 päivänä heinäkuuta 2008. 9. Tarkistetun AKT–EY-sopimuksen 25 päivänä kesäkuuta 2005 allekirjoittanut Päiväntasaajan Guinea on tallettanut varauman sisältävän ratifioimiskirjan, jonka Euroopan unioni ja sen jäsenvaltiot torjuivat 19 päivänä joulukuuta 2008 päivätyllä kirjeellä. Sopimuksen 93 artiklan 4 kohdan mukaisesti ratifiointi ei näin ollen ole pätevä. 10. Tarkistetun AKT–EY-sopimuksen 94 artiklan mukaan valtion tekemä sopimukseen liittymistä koskeva hakemus on esitettävä AKT–EY-ministerineuvostolle sen hyväksyntää varten. 11. Päiväntasaajan Guinea esitti toukokuussa 2010 AKT–EY-sopimuksen 94 artiklan mukaisesti hakemuksen sopimukseen liittymiseksi ja pyysi tarkkailijan asemaa, joka mahdollistaisi maan osallistumisen AKT–EY-kumppanuussopimuksella perustettujen yhteisten toimielinten toimintaan siihen asti, kun liittymismenettely on saatu päätökseen. 12. Tarkkailijan asema olisi voimassa 30 päivään huhtikuuta 2011. Päiväntasaajan Guinean olisi toimitettava liittymisasiakirja sopimuksen tallettajille eli Euroopan unionin neuvoston pääsihteeristöön ja AKT-valtioiden sihteeristöön ennen kyseistä päivämäärää. 13. Sopimuksen 15 artiklan 4 kohdan mukaisesti AKT–EY-ministerineuvosto sopi Ouagadougoussa 21 päivänä kesäkuuta 2010 valtuuttavansa AKT–EY-suurlähettiläskomitean tekemään asiassa päätöksen, ON PÄÄTTÄNYT SEURAAVAA: 1 artikla Myönnetään Päiväntasaajan Guinealle tarkkailijan asema Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä Cotonoussa (Beninissä) 23 päivänä kesäkuuta 2000 allekirjoitetussa ja Luxemburgissa (Luxemburgin suurherttuakunnassa) 25 päivänä kesäkuuta 2005 tarkistetussa kumppanuussopimuksessa 30 päivään huhtikuuta 2011 asti. Päiväntasaajan Guinean on toimitettava liittymisasiakirja sopimuksen tallettajille eli Euroopan unionin neuvoston pääsihteeristöön ja AKT-valtioiden sihteeristöön ennen kyseistä päivämäärää. 2 artikla Voimaantulo Tämä päätös tulee voimaan sitä päivää seuraavana päivänä, jona se hyväksytään. Tehty Brysselissä [...] päivänä [...]kuuta […]. AKT–EY-suurlähettiläskomitean puolesta, AKT–EY-ministerineuvoston nimissä Puheenjohtaja [1] EUVL L 209, 11.8.2005, ja EUVL L 287, 28.10.2005.